SKRIFTLIG FORESPØRGSEL E-2169/00

af Ioannis Souladakis (PSE) til Kommissionen

(30. juni 2000)

Om: Stabilitet i Den Tidligere Jugoslaviske Republik Makedonien

Ifølge offentliggørelser i pressen er det i den senere tid blevet konstateret, at nogle grupper af personer har forsøgt at trænge ind i Den Tidligere Jugoslaviske Republik Makedonien med det formål at destabilisere landet. Disse grupper opererer med Kosovo som udgangspunkt, er oprettet af afdelinger af UCK (Kosovos

Befrielseshær), er involveret i narkohandel, smugleri, ulovligt våbensalg og hvid slavehandel og har i den senere tid forsøgt at opnå politisk indflydelse, idet de medvirker i intriger i forbindelse med bestræbelserne på at normalisere tilstandene i Kosovo. Det er imidlertid påkrævet og politisk nødvendigt at sikre stabiliteten, freden og sikkerheden i et land som Den Tidligere Jugoslaviske Republik Makedonien, som gentagne gange har bevist sin ansvarlighed under krisen i Kosovo og i området generelt. Det anses endvidere for et faktum, at de udnævnte administrative organer i Kosovo er ansvarlige for deres handlinger over for Den Europæiske Union.

Hvilke foranstaltninger agter Kommissionen at træffe for at sætte en stopper for disse kredses bestræbelser på at destabilisere Den Tidligere Jugoslaviske Republik Makedonien?

Har Kommissionen undersøgt, om der er udviklet samarbejdsforbindelser mellem disse grupper og den særlige myndighed, der er oprettet i Kosovo?

Svar afgivet på Kommissionens vegne af Christopher Patten

(28. juli 2000)

Kommissionen har ikke kendskab til de specifikke begivenheder det ærede medlem henviser til. Den skal imidlertid gøre opmærksom på at UCK/KLA blev afmilitariseret og opløst i september 1999 til den internationale militære Kosovo-administrations tilfredshed.

Med hensyn til det ærede medlems spørgsmål om hvilke instanser der er ansvarlige for den internationale administration af Kosovo, kan anføres at UNMIK (De Forenede Nationers udsendte medarbejdere i Kosovo) varetager den civile administration, og at KFOR varetager den militære administration. Disse instanser er oprettet på grundlag af FN-Sikkerhedsrådets resolution 1244 og står til ansvar over for De Forenede Nationer, ikke Den Europæiske Union, som det ærede medlem tilsyneladende går ud fra. Det er klart at de dele af den internationale civile administration der modtager midler fra Fællesskabet, står til ansvar over for EU's myndigheder hvad angår brugen af disse midler.

Med hensyn til de samarbejdsforbindelser som ifølge det ærede medlems påstand skulle være etableret mellem de forskellige af ham nævnte grupper og den særlige myndighed der er oprettet i Kosovo, skal Kommissionen minde om at den ovenfor beskrevne myndighed i Kosovo er hjemlet i en resolution der er vedtaget af De Forenede Nationers Sikkerhedsråd, og på ingen måde kan betegnes som særlig. Kommissionen kan ikke tro at det ærede medlem ønsker at antyde at den internationale civile administration er involveret i aktiviteter af ulovlig eller tvivlsom art.

Kommissionen deler det ærede medlems opfattelse med hensyn til vigtigheden af stabilitet, fred og sikkerhed i Den Tidligere Jugoslaviske Republik Makedonien, og fører for tiden forhandlinger med nævnte stat om indgåelse af en første aftale i en række af nye stabiliserings- og associeringsaftaler.